|  |
| --- |
| **“Is God nog sigbaar?”**  **1 Joh. 4:7 – 21** |

*Sing: Lied 155:1-3; Lied 188:1-3; Lied 530: 1-3; “Die liefde van Jesus is wonderbaar.”; Lied 488:1-5; “Vrede “*

God is ŉ onsienlike geestelike wese, en geen sondige mens kan Hom sien en bly lewe nie.

Maar kan jy jou indink hoeveel makliker die lewe in geloof dalk sou wees as ons God se teenwoordigheid kon sien en fisies beleef?

Hoeveel makliker dit sou wees om ander van God te vertel as ons iets van Hom vir hulle kon wys?

Ons het pas met Kersfees gedink aan Christus se geboorte.

In Hom het die onsienlike God wel sigbaar geword. Ons het direkte en geloofwaardige getuienis daarvan – soos Johannes in 1 Joh. 1:1 skryf, *“Ons het Hom self gehoor; ons het Hom met ons eie oë gesien; ja, ons het Hom gesien en met ons hande aan Hom geraak.”*

In Jesus Christus het iets van God fisies sigbaar geword in ons midde.

Sy voete het vuil geword met stof en Hy het natgeword as dit reën, Hy het honger geword en dors geken.

Hy het gebloei toe hulle Hom gegesel het, en Hy het fisies doodgegaan aan die kruis toe Hy homself in onverklaarbare liefde oorgegee het en sy liggaam vir ons geskeur is as betaling vir al die skuld van ons sondes.

Maar, steeds in hierdie fisiese wêreld van sien en vat het God wonderbaarlik oorwin in Jesus se fisiese opstanding en sy verskyning in die liggaam.

Thomas die apostel is oortuig toe hy sy eie vingers in die spykergate van sy hande gesteek het.

En toe? Toe vaar Hy op na die Hemel en is Jesus nie meer fisies in liggaam in hierdie wêreld nie. Is daar egter nog iets van God sigbaar? **<< Lees 1 Joh. 4:7-21>>**

Die hele gedeelte fokus baie sterk op die liefde wat God se kinders vir mekaar moet hê, spesifiek ons hier saam in die gemeente, maar gelowiges oraloor.

Johannes beklemtoon dit met die struktuur van die gedeelte.

Hy begin daarmee – dat “ons mekaar moet liefhê”,

en hy eindig daarmee, dat ons ook “ons broer (en suster) moet liefhê.

Ek wil op vier dinge fokus wat ons in hierdie deel leer oor die liefde:

1. Wat is die bron van liefde, waar kom dit vandaan? (v. 7, 8, 16, 19)
2. Hoe lyk ware liefde? (v. 9, 10, 14)
3. Hoe ontvang ons God se ware liefde (v. 12, 13, 16)
4. Wat is die doel van God se liefde? (v. 17, 12)

**Waar kom liefde vandaan? (v. 7, 8, 16, 19)**

Liefde kom van God af (v.7). Hy is liefde (v.8, 16).

In sy wese is Hy die oorsprong van ware liefde, die fontein waaruit alle liefde voortkom.

Ware liefde is ŉ uitvloeisel van God se liefde, ware liefde is ŉ refleksie van God self.

Niks kan God se liefde keer of laat ophou nie –

nie siekte of aardbewings nie, nie geweld en misdaad of korrupsie nie, nie eensaamheid of pyn nie – selfs die dood kan dit nie laat ophou nie.

Baie wat mense “liefde” noem is maar gebou op hulle eie voorkeure en selfsug.

Daar is natuurlik baie wonderlike voorbeelde van onbaatsugtige, koesterende opofferende liefde tussen mense – en nie tussen Christene nie.

Maar dit kan nie meer kom van ons skeefgetrekte sondige natuur nie.

Die Bybel is duidelik – God is die bron van liefde, dit kom van Hom af, Hy is liefde – Hy is die definisie van wat liefde is.

**Wat is werklike liefde? Kan mens dit sien, hoe lyk dit? (v. 9, 10, 14)**

Werklike liefde is nie ons mense se liefde nie, sê Johannes.

God wat sy Seun stuur om vir ons sonde te kom betaal, God wat ons straf op sy onskuldige Seun laat afkom en dan sy onskuld op ons rekening skryf – dit is ware liefde.

Christus wat Homself onskuldig laat vermoor en wat, terwyl mense Hom verwerp, bespot, minag, sy lewe prysgee sodat ons weer kan lewe by God – dit is ware liefde.

Om reg te verstaan wat Johannes bedoel is dit nodig om te onthou dat God Homself in Duet. 4:24 en Heb. 12:29 ook as ŉ “verterende vuur” laat beskryf.

Hy haat sonde en sy toorn verteer een en almal wat in ons sonde naby Hom sou kom.

Elke enkele mens het vyande van God geword deur ons sonde, of jy dit aanvaar of nie – dit is wat God leer in sy Woord.

God het vir ons ŉ ewigdurende “verterende vuur” geword; vir elkeen van ons – van die ongebore en pasgebore babatjie tot die oudste grysaard, van die afskuwelike geweldenaar tot die vroomste getrouste, liefdevolle geduldige saggeaarde mens wat daar maar was of sal wees.

Maar terselfdertyd is God ook liefde.

In die plek van ewige lyding en dood wat ons verdien het, bring sy liefde nuwe lewe wat vir altyd en altyd, vir ewig sal aanhou.

Vir die wat glo, is Hy nie meer ŉ verterende vuur nie want hulle straf is uitgewoed op Christus.

Wat is werklike liefde, hoe lyk dit?

Kyk na Jesus Christus...

Sien God se verterende vuur van straf op jou sonde wat op Hom afkom,

sien die liefde van ŉ Vader wat sy Seun prysgee

sien die liefde van Christus wat Homself opoffer in gehoorsaamheid

sien die liefde van die Heilige Gees wat jou deur geloof inlyf om deel te hê Christus se versoening.

Dit is werklike liefde – God se liefde vir jou!

O, mag elkeen wat dit hoor se oë oopgaan en hulle harte dit in geloof aanvaar.

Mag sy liefde ons oorweldig sodat elkeen van ons (party dalk die eerste keer) al ons hoop op Hom alleen sal vestig –

Jesus Christus in ons plek.

Dít is ware liefde, God se liefde!

**Hoe ontvang ons God se liefde? (v, 12, 13, 16)**

Dit is God die Heilige Gees wat ons deur sy liefde laat deel kry aan die liefde van die Vader en die Seun.

Die Heilige Gees is die bewerker van jou geloof om te kan bely dat Jesus die Seun van God is, en wanneer jy jou hoop en verwagting van harte op Hom stel, dan bly God in jou en jy in God. (v.15).

God gee aan elke gelowige sy Gees (v.13) –

Deur sy liefde en met sy liefde woon Hy in elkeen wat glo en aanvaar dat Jesus Christus God is wat ons met God versoen.

So kry ons deel aan sy liefde, deur geloof alleen.

Glo jy? Dan het jy deel aan God se volkome liefde.

Is jy besorg oor iemand wat nog nie hierdie liefde ken of dit wil aanvaar nie?

Vra dan, en vra gereeld en sonder ophou, dat die Heilige Gees so iemand se oë sal oopmaak om God se liefde te sien, hulle harte om Christus se liefdesgawe te aanvaar en daarin te leef in verwondering.

(Nét Hy kan dit doen – vra Hom en vertrou Hom.)

**Wat is die doel van God se liefde in en deur ons? (v. 17, 12)**

God se liefde in Jesus Christus maak gelowiges vry van God se oordeel oor ons sonde,

sodat ons daarom nie meer bang is vir die dag wanneer God se finale oordeel kom nie (v.17).

Ten spyte van ons sondes sien ons met vrymoedigheid en verwagting uit na daardie dag voor God – die “verterende vuur”.

Ons weet dat ons sondeskuld reeds deur Christus betaal is, ons weet sy geregtigheid is vir ons gegee asof ons soos Hy ook sonder sonde voor God verskyn.

En hierdie vreesloosheid, hierdie geborge wees in God se liefde word deel van jou hele lewe – nou reeds.

Ons lewe nou sonder vrees in die sorgsame liefde van ons Hemelse Vader wat ons so bewaar dat selfs nie ŉ haar van ons koppe sal val nie.

Selfs die swaar en die seer in hierdie lewe trotseer ons met sy krag en genade.

Die tweede doel van God se liefde in ons, of liewer deur ons en om ons, is dat ons mekaar moet liefhê.

Trouens, dit is die hooftema van hierdie skrifgedeelte.

Dit begin in v.7 met die opdrag en oproep dat ons mekaar sal liefhê en weer dieselfde opdrag in v. 21.

Hoe moet ons as gelowiges mekaar liefhê?

Jesus sê in Joh. 15:12, *“Dit is my opdrag: Julle moet mekaar liefhê soos Ek julle liefhet.”*

God se liefde moet in ons en deur ons herhaal word.

Nie liefde volgens ons standaarde en ons grense nie en nie net gefokus op “ons mense” alleen nie.

Jou liefde vir ander word nie bepaal deur ras, geslag of ouderdom nie en ook nie deur sy of haar reaksie teenoor jou nie;

Jou liefde word bepaal deur God se liefde.

Dit beteken dat die oogmerk van God se liefde is dat dit sigbaar moet word in die liefde van sy kinders, van my en jou en hierdie en elke gemeente van gelowiges.

Ons het gelees in v. 12, *“Niemand het God nog ooit gesien nie, maar as ons mekaar liefhet dan bly God in ons en het sy liefde in ons sy doel volkome bereik.”*

Niemand kan God self sien nie, maar- as ons mekaar liefhet dan word iets van God sigbaar...

In Joh. 14 vra Filippus dat Jesus vir hulle die Vader sal wys. En dan antwoord Jesus, *“Ek is al so lank by julle en ken julle my nie? Wie My sien, sien die Vader.”*

So moet God se liefde in ons en deur ons sigbaar word.

Iemand het die so gestel,

“Die onsigbare God, wat Hom eenmaal laat sien het in die Seun, openbaar Homself nou in sy mense wanneer hulle mekaar liefhet. God se liefde is sigbaar in hulle liefde want hulle liefde is sy liefde in hulle deur die Heilige Gees.” << Herhaal>>

Die liefde van hierdie en elke gemeente moet God se liefde sigbaar maak binne die gemeente en in die gemeenskap om ons.

En dit sal – ás ons mekaar lief het soos Hy ons liefhet.

Wat is daar wat jou dalk weerhou om met oorgawe opofferings te maak wat Jesus se liefde ten toon sal stel?

Kan mense in die gemeenskap God se liefde duidelik sien wanneer hulle na die gelowiges in hierdie gemeente kyk?

Kan die kinders en onderwysers Jesus se liefde in jou sien by die skool?

Hoor mense Jesus se liefde in jou woorde en sien hulle dit in jou gedrag oral waar jy gaan?

As iemand hier God se liefde sou bevraagteken in ŉ tyd van swaarkry of trauma –

sal mense kan antwoord dat sy liefde tog duidelik is by die mense in sy Pinetown Gemeente?

Maar onthou mooi – jy is nie die bron van liefde nie, God is.

Om net maar harder te probeer gaan weer nie werk nie!

Om meer lief te hê, soos wat die Woord jou nou oproep, moet jy dit by Hom kry.

Soek sy liefde dag en nag – Die Heilige Gees sal al meer daaraan laat deel kry:

Soek dit in sy Woord en in gebed, soek dit in die getuienis van God se kinders waar julle mekaar ook al raakloop, veral hier in die gemeente saam.

Dink en mediteer daaroor...

Ek som op:

1) God is die bron van liefde,

2) Hy het dit in oorvloed bekend gemaak in Christus en

3) elkeen wat glo daaraan deel laat kry deur die Heilige Gees.

4a) Sy liefde bereik sy doel wanneer dit ŉ mens se vrees en onsekerheid oor God se finale oordeel wegneem, en ook enige vrese in hierdie lewe...

4b) God se liefde bereik ook sy doel wanneer gelowiges mekaar so liefhet dat sy liefde sigbaar word in die gemeente en in die gemeenskap wat ons liefde vir mekaar sien.

Antwoord dan self die vraag – is God sigbaar deur sy liefde in en deur ons?

Gaan God in 2021 sigbaar wees deur ons liefde vir mekaar?

“Amen”